በጅግጅጋ ከተማ ጥቃት ለደረሰባቸው ሴቶችና ህጻናት ድጋፍ የሚያደርግ ማዕከል ተቋቋመ
በጅግጅጋ ከተማ ጥቃት ለደረሰባቸው ሴቶችና ህጻናት ድጋፍ ማድረግ የሚያስችል አዲስ     ማዕከል ተቋቋመ ።በሶማሌ ክልል የሴቶችና ህጻናት ቢሮ አማካኝነት ለአገልግሎት የበቃው የአንድ አገልግሎት መስጭያ ማዕከሉ ከአንድ ወር በላይ አገልግሎት ሲሰጥ መቆየቱ ተገልጿል ።ማዕከሉ የትኛውም አይነት አካላዊና ስነልቦናዊ ጥቃት ለደረሰባቸው ሴቶችና ህጻናት አስፈላጊውን  የአካልና የአዕምሮ ህክምና አገልግሎት ከመሥጠት ባሻገር ሴቶችና ህጻናቱ ላይ ጥቃት በሚያደርሱ አካላት ላይ አስፈላጊውን ምርመራ በማድረግ ህጋዊ እርምጃ እንዲወሰድባቸው  የሚያደርግ ነው ተብሏል።የማዕከሉ የህክምና ባለሙያ የሆኑት ዶክተር አህመድ ሳላህ እንደገለጹት ማዕከሉ የሴቶች  ህጻናትና ጥቃትንና ግርዛት ጨምሮ ለየትኛውንም አይነት ፆታዊ  ጥቃት አስፈላጊውን ድጋፍ እያደረገ ይገኛል ብለዋል ።በማዕከሉ የመርማሪ ፖሊስ የሆኑት ሳጅን ገነት ገለቱ እንደገለጹት በሶማሌ ክልል የተለያዩ የክልል ወረዳዎች ጥቃት የደረሰባቸው ሴቶች  ወደ ማዕከሉ በአንቡላንስ እንዲመጡ ይደረጋል ብለዋል ።በማዕከሉ በአቃቢ ህግነት እየሠራች የምትገኘው ፍሬ ህይወት ግዛው በበኩሏ በሶማሌ ክልል  የተለያዩ አካባቢዎች ጥቃት የደረሰባቸው ሴቶችና ህጻናት በማዕከሉ ከመጡ በኋላ ከህክምናና ስነ ልቦና ባለሙያዎች መረጃ በመውሰድ በጥቃት ፈጻሚዎች  ላይ ማዕከሉ በየደረጃው በፍርድ ቤት ክስ ይመሠርታል ብላለች ።በማዕከሉ አገልግሎት እያገኘች ያለችው ኑራ ሐሰን ለዋልታ እንደገለጸችው ከ15 ዓመት በፊት ፈርአን የተባለ የሶማሌ የባህል ግርዛት እንደተካሄደባትና ለከፍተኛ የማህጸን ህመምና እጢ ያጋለጣት በመሆኑ አሁን በማዕከሉ ህክምናዋን እየተከታታለች መሆኑን ገልጻለች ።የሶማሌ ክልል የሴቶችና ህጻናት ቢሮ  የሴቶችና ህጻናትን ጥቃት አስቀድሞ ለመከላከል የአንድ ማዕከል አገልግሎትን በሁሉም ወረዳዎች ለማቋቋምና ተደራሽ ለማድረግ ዕቅድ ይዟል ።              